Imtella' Marzu 25, 2021 Rapport: Ritianne Agius Il-Qorti kellha kliem iebes għal prosekuturi li ma jressqux provi quddiemha f'każi ta' vjolenza domestika meta l-vittma tiddikjara li trid tirtira l-akkużi. Waqt li kienet qed tisma' kawża kontra raġel akkużat li ta fastidju lill-eks mara tiegħu u li ħebb għaliha, il-Qorti, ippreseduta mill-Maġistrat Nadine Lia, ikkunsidrat li l-każ kien beda f'Mejju 2018 fuq argument f'residenza fil-Floriana. Mill-investigazzjoni tal-pulizija rriżulta li l-imputat kien daħal fir-residenza u beda jagħmel l-istorbju, jhedded u anke għamel ħsara f'xi ħġieġ. Bħala provi l-pulizija esebiet l-affidavit ta' surġent tal-pulizija, iżda l-Qorti nnutat li minn Diċembru 2018 sal-lum il-prosekuzzjoni ma ressqet l-ebda prova oħra. Il-Qorti qalet li wara dawn is-sentejn, il-prosekuzzjoni ressqet lill-allegata vittma, li ddikjarat li qed tirrinunzja għall-kwerela li kienet għamlet u għall-azzjoni kriminali fil-konfront tal-imputat għax qed taħfirlu. Il-Qorti rrimarkat li tħalliet mingħajr ebda prova biex tiddeċiedi l-każ, li spiċċa pedina waħda f'negozjati kumplessi ta' separazzjoni bejn il-koppja. "Filwaqt li din il-Qorti tifhem u tapprezza li, f'każijiet bħal dawn, l-atmosfera ta' bejn il-partijiet ħafna drabi tikkwieta biż-żmien, minnu nnifsu, dan il-fenomenu ma għandu jnaqqas xejn mill-veraċità o meno tal-akkużi – wisq anqas għandu jservi ta' rallentatur ta' dawn il-proċeduri," qalet il-Qorti, filwaqt li ma sabitx lill-akkużat ħati minħabba n-nuqqas ta' provi.